Gandia promociona el seu patrimoni històric amb el 'Nadal Arqueològic'
18 desembre 2023

## Gandia promociona el seu patrimoni històric amb el 'Nadal Arqueològic'18 desembre 2023Última actualització: 18 desembre 2023

![](../gestion/img/6529e9e5e5f0c3187a3968b4f8fc6d03eaf4afb6465ccc28e7fd8180ee891178.jpg)  
  

La **regidora delegada de Patrimoni Cultural, Alícia Izquierdo**, i el **director del Museu Arqueològic de Gandia (MAGa), Joan Negre**, han presentat la iniciativa **"Nadal Arqueològic"**, que comença hui, **18 de desembre**, i acabarà el pròxim **7 de gener**.

  
Tal i com ha explicat la regidora, el projecte aprofita la temporada nadalenca per a posar en valor alguns dels elements patrimonials més importants de Gandia i compta amb un programa carregat d'activitats que divertiran a totes les edats.

  
Els **últims divendres i dissabtes de desembre, a les 17 h i a les 12 hores**, respectivament, el **MAGa oferirà la visita guiada «Els treballs i els dies, el món antic de la Safor»**. A més, en acabar hi haurà un **taller infantil** que girarà entorn del descobriment del foc (22 i 30 de desembre), o la construcció dels mosaics romans (23 i 29 de desembre).

  
Els **mateixos dissabtes**, a les **10 hores**, tindran lloc les **visites guiades al Castell de Bairén** que, com ha explicat Negre, ara mateix està sent excavat entre l'aljub de l’alcassaba, en el recinte superior del monument, i la zona de magatzems que es va recuperar als anys noranta.

  
_«Durant aquesta legislatura, la filosofia del nostre departament ha canviat totalment. Normalment, quan una construcció d'aquest tipus està en obres sol tancar al públic, no obstant això, volem que la gent puga veure-hi el procés d'una restauració i siga conscient del treball i el pressupost que aquesta requereix»_, ha assenyalat Izquierdo.

  
Per la seua banda, els **diumenges 24 i 31 de desembre**, hi haurà **visites a la Cova del Parpalló i al Morabit de Marxuquera**, que tindran lloc **a les 10 i les 12 hores, respectivament**.

  
Quant als preus, **totes les propostes del programa són gratuïtes i no requereixen inscripció** prèvia. _«Hem volgut fer-ho així perquè totes les persones, independentment de la seua condició econòmica, puguen accedir a les visites i gaudir del projecte»_, ha comentat l'edil.

  
Tots dos han destacat que els interessats han de presentar-se a l'hora prevista en el punt de partida de les excursions, és a dir, als peus de la pujada del castell; al Centre d'Interpretació de Parpalló Borrell, o a la zona del pàrquing del Morabit. Finalment, cal afegir que el MAGa obrirà les portes de manera gratuïta tots els dies de la iniciativa a excepció dels dilluns, que roman tancat.  

[Twittear](https://twitter.com/share)